CELEX: 32020R0424
Language: el
Date: 2020-03-19 00:00:00
Title: Εκτελεστικός κανονισμός (ΕΕ) 2020/424 της Επιτροπής της 19ης Μαρτίου 2020 για την υποβολή στην Επιτροπή πληροφοριών σχετικά με τη μη εφαρμογή τεχνικών προδιαγραφών διαλειτουργικότητας σύμφωνα με την οδηγία (ΕΕ) 2016/797

20.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 84/20
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/424 ΤΗΣ ΕΠΙΤΡΟΠΗΣ
         της 19ης Μαρτίου 2020
         για την υποβολή στην Επιτροπή πληροφοριών σχετικά με τη μη εφαρμογή τεχνικών προδιαγραφών διαλειτουργικότητας σύμφωνα με την οδηγία (ΕΕ) 2016/797
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τη διαλειτουργικότητα του σιδηροδρομικού συστήματος της Ευρωπαϊκής Ένωσης (1), και ιδίως το άρθρο 7 παράγραφος 5,
         Εκτιμώντας τα ακόλουθα:
         
                     (1)
                  
                  
                     Το άρθρο 7 παράγραφος 1 της οδηγίας (ΕΕ) 2016/797 προβλέπει ότι τα κράτη μέλη μπορούν να επιτρέπουν σε αιτούντα να μην εφαρμόζει μία ή περισσότερες τεχνικές προδιαγραφές διαλειτουργικότητας («ΤΠΔ») ή μέρη αυτών, στις περιπτώσεις που απαριθμούνται εξαντλητικά στα στοιχεία α) έως ε) του άρθρου.
                  
               
                     (2)
                  
                  
                     Τα κράτη μέλη, στην κοινοποίηση της απόφασής τους στις περιπτώσεις που αναφέρονται στο άρθρο 7 παράγραφος 1 στοιχείο α), ή στην αίτηση μη εφαρμογής στις περιπτώσεις που απαριθμούνται στα στοιχεία γ), δ) και ε), θα πρέπει να περιλαμβάνουν πληροφορίες που αιτιολογούν τη μη εφαρμογή και να διευκρινίζουν τις εναλλακτικές διατάξεις που εφαρμόζουν αντί των ΤΠΔ.
                  
               
                     (3)
                  
                  
                     Η αίτηση θα πρέπει να περιλαμβάνει αναφορά στις μη εφαρμοζόμενες διατάξεις ΤΠΔ, να περιγράφει το σχετικό έργο, το πεδίο εφαρμογής και τα χρονοδιαγράμματα του και να παρέχει κάθε άλλη σχετική πληροφορία που θα βοηθήσει την Επιτροπή στην αξιολόγηση της συμμόρφωσης της μη εφαρμογής με τις απαιτήσεις που καθορίζονται στο άρθρο 7 παράγραφος 1.
                  
               
                     (4)
                  
                  
                     Μόλις λήξουν τα μεταβατικά μέτρα που προβλέπονται από μια ΤΠΔ, τα κράτη μέλη θα πρέπει να επιτρέπουν στους αιτούντες να μην εφαρμόζουν την ΤΠΔ ή μέρη αυτής σύμφωνα με το άρθρο 7 παράγραφος 1 στοιχείο α) της οδηγίας μόνο σε δεόντως αιτιολογημένες περιπτώσεις. Στην περίπτωση αυτή, η κοινοποίηση στην Επιτροπή θα πρέπει να περιλαμβάνει όλες τις απαραίτητες πληροφορίες και αιτιολογήσεις.
                  
               
                     (5)
                  
                  
                     Για τη διευκόλυνση της επικοινωνίας με την Επιτροπή, τα κράτη μέλη θα πρέπει να χρησιμοποιούν ένα υπόδειγμα όταν υποβάλλουν την απόφασή τους περί μη εφαρμογής που αφορά έργο σε προχωρημένο στάδιο εξέλιξης σύμφωνα με το άρθρο 7 παράγραφος 1 στοιχείο α). Το συγκεκριμένο υπόδειγμα θα μπορούσε επίσης να χρησιμοποιηθεί για την κοινοποίηση καταλόγου έργων σε προχωρημένο στάδιο εξέλιξης σύμφωνα με το άρθρο 7 παράγραφος 2 της οδηγίας.
                  
               
                     (6)
                  
                  
                     Η αίτηση μη εφαρμογής μίας ή περισσότερων ΤΠΔ ή μερών τους θα πρέπει να υποβάλλεται στην Επιτροπή με ηλεκτρονικά μέσα, ώστε να εξασφαλίζεται η διαχείριση χωρίς χαρτί. Η ημερομηνία έως την οποία τα κράτη μέλη υποβάλλουν αίτηση ή συμπληρωματικές πληροφορίες στην ηλεκτρονική θυρίδα της Επιτροπής θα πρέπει να είναι η ημερομηνία υποβολής για τους σκοπούς του άρθρου 7 παράγραφος 7 της οδηγίας.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπή Διαλειτουργικότητας και Ασφάλειας των Σιδηροδρόμων,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Πεδίο εφαρμογής
            Ο παρών κανονισμός καθορίζει τις πληροφορίες που πρέπει να περιλαμβάνονται, τη μορφή και τη μέθοδο που πρέπει να χρησιμοποιούνται για τη διαβίβαση αίτησης μη εφαρμογής μίας ή περισσότερων τεχνικών προδιαγραφών διαλειτουργικότητας («ΤΠΔ») ή μερών αυτών κατά την έννοια του άρθρου 7 παράγραφος 4 της οδηγίας (ΕΕ) 2016/797 (στο εξής: «αίτηση μη εφαρμογής»), σύμφωνα με την οποία τα κράτη μέλη είτε κοινοποιούν στην Επιτροπή απόφαση περί μη εφαρμογής βάσει του στοιχείου α) είτε υποβάλλουν στην Επιτροπή αίτηση μη εφαρμογής βάσει του άρθρου 7 παράγραφος 1 στοιχεία γ), δ) ή ε) της οδηγίας.
         
         
            Άρθρο 2
            Πληροφορίες που περιέχονται στην αίτηση μη εφαρμογής
            
               1.   Η αίτηση μη εφαρμογής περιλαμβάνει τις ακόλουθες πληροφορίες:
               
                           α)
                        
                        
                           αναφορά στην περίπτωση που αναφέρεται στο άρθρο 7 παράγραφος 1 της οδηγίας (ΕΕ) 2016/797, βάσει της οποίας η μη εφαρμογή θεωρείται δικαιολογημένη·
                        
                     
                           β)
                        
                        
                           αναφορά στον τίτλο της ή των ΤΠΔ που καλύπτονται από την αίτηση μη εφαρμογής και στη διάταξη ή τις διατάξεις που δεν εφαρμόζονται. Κάθε αναφορά περιλαμβάνει, κατά περίπτωση για την αξιολόγηση της συμμόρφωσης, το χρονικό διάστημα ή εκτίμηση αυτού, κατά τη διάρκεια του οποίου θα συνεχιστεί η μη εφαρμογή·
                        
                     
                           γ)
                        
                        
                           τα ουσιώδη στοιχεία του σχετικού έργου, που αποτελούνται από τα τεχνικά, επιχειρησιακά και γεωγραφικά στοιχεία του έργου, συμπεριλαμβανομένης λεπτομερούς περιγραφής του υποσυστήματος, του οχήματος ή της υποδομής για την οποία ζητείται η μη εφαρμογή, καθώς και σχετικές βασικές ημερομηνίες, ή κάθε άλλη λεπτομέρεια που το διακρίνουν από άλλα έργα·
                        
                     
                           δ)
                        
                        
                           αναφορά εναλλακτικών διατάξεων που το κράτος μέλος προτίθεται να εφαρμόσει για την αντιστάθμιση κάθε μη εφαρμογής υπό το πρίσμα των σχετικών βασικών απαιτήσεων, και σχετικές λεπτομέρειες, συμπεριλαμβανομένων των μέτρων που πρέπει να ληφθούν για την παρακολούθηση της εφαρμογής τους και, σε περίπτωση συμφωνίας εναλλακτικών λειτουργικών λύσεων, τη συνεχή εφαρμογή τους.
                        
                     
                           ε)
                        
                        
                           όταν η αίτηση αφορά περισσότερα του ενός κράτη μέλη, πληροφορίες για τον συντονισμό που πραγματοποιείται σύμφωνα με το άρθρο 7 παράγραφος 4 τελευταίο εδάφιο της οδηγίας (ΕΕ) 2016/797 και/ή το άρθρο 17 παράγραφος 2 του εκτελεστικού κανονισμού (ΕΕ) 2018/545 της Επιτροπής (2), όταν οι αιτήσεις μη εφαρμογής συνδέονται με εγκρίσεις οχημάτων· οι ίδιες πληροφορίες παρέχονται για διασυνοριακά έργα υποδομών·
                        
                     
                           στ)
                        
                        
                           οικονομική ή τεχνική ανάλυση, ή και τις δύο, με την οποία εξασφαλίζεται ότι η μη εφαρμογή είναι δικαιολογημένη και περιορίζεται στον βαθμό που είναι αναγκαίος υπό τις συγκεκριμένες περιστάσεις.
                        
                     
            
               2.   Στην αίτηση μη εφαρμογής περιλαμβάνονται επίσης οι ακόλουθες ειδικές πληροφορίες:
               
                           α)
                        
                        
                           για τις αιτήσεις που υποβάλλονται σύμφωνα με το άρθρο 7 παράγραφος 1 στοιχείο α) της οδηγίας (ΕΕ) 2016/797, η αιτιολόγηση περιλαμβάνει:
                           
                                       i)
                                    
                                    
                                       λεπτομέρειες του σχετικού έργου, με χρήση του υποδείγματος που παρατίθεται στο παράρτημα. Εάν το έργο βρίσκεται ήδη σε κατάλογο έργων σε προχωρημένο στάδιο εξέλιξης που καταρτίζεται σύμφωνα με το ίδιο υπόδειγμα, τα κράτη μέλη μπορούν να το αναφέρουν χωρίς να πρέπει να υποβάλουν εκ νέου τις πληροφορίες που έχουν ήδη παρασχεθεί. Οι πληροφορίες επικαιροποιούνται κατά περίπτωση.
                                    
                                 
                                       ii)
                                    
                                    
                                       στοιχεία που αποδεικνύουν ότι το έργο βρίσκεται σε προχωρημένο στάδιο εξέλιξης ή ότι αποτελεί αντικείμενο σύμβασης σε φάση εκτέλεσης, με τεκμηρίωση που αποδεικνύει τις σχετικές ημερομηνίες και το πεδίο εφαρμογής του έργου·
                                    
                                 
                                       iii)
                                    
                                    
                                       στοιχεία που αποδεικνύουν ότι το στάδιο σχεδιασμού ή κατασκευής ενός έργου σε προχωρημένο στάδιο εξέλιξης έχει φθάσει σε σημείο στο οποίο τυχόν μεταβολή των τεχνικών προδιαγραφών μπορεί να θέσει σε κίνδυνο τη βιωσιμότητα του έργου όπως έχει προγραμματιστεί, σύμφωνα με τον ορισμό του «έργου σε προχωρημένο στάδιο εξέλιξης» του άρθρου 2 παράγραφος 23 της οδηγίας (ΕΕ) 2016/797.
                                    
                                 
                     
                           β)
                        
                        
                           για τις αιτήσεις που υποβάλλονται σύμφωνα με το άρθρο 7 παράγραφος 1 στοιχείο γ) της οδηγίας (ΕΕ) 2016/797, και ανάλογα με τον χαρακτήρα της μη εφαρμογής που ζητείται, η αιτιολόγηση περιλαμβάνει:
                           
                                       i)
                                    
                                    
                                       στοιχεία που αποδεικνύουν ότι η εφαρμογή μίας ή περισσότερων ΤΠΔ ή μερών αυτών θέτει σε κίνδυνο την οικονομική βιωσιμότητα του έργου. Τα εν λόγω στοιχεία περιλαμβάνουν ενδελεχή οικονομική ανάλυση που τεκμηριώνει ότι η εφαρμογή της ΤΠΔ θα συνεπάγεται αναπόφευκτο κόστος συμμόρφωσης, και παρέχουν στοιχεία που αποδεικνύουν ότι το εν λόγω κόστος θα καθιστούσε το έργο μη βιώσιμο. Η ανάλυση λαμβάνει υπόψη τα έσοδα από την εκμετάλλευση, εάν η μη εφαρμογή επιτρέπει την ταχύτερη εγκατάσταση, και την πιο μακροπρόθεσμη οικονομική βιωσιμότητα του έργου στο πλαίσιο του εθνικού και του ευρωπαϊκού σιδηροδρομικού συστήματος· και/ή
                                    
                                 
                                       ii)
                                    
                                    
                                       στοιχεία των τεχνικών λεπτομερειών που δικαιολογούν τον αρνητικό αντίκτυπο της εφαρμογής μιας ή περισσότερων ΤΠΔ ή μερών αυτών στην τεχνική συμβατότητα του έργου με το εθνικό σιδηροδρομικό σύστημα.
                                    
                                 
                     
                           γ)
                        
                        
                           για τις αιτήσεις που υποβάλλονται σύμφωνα με το άρθρο 7 παράγραφος 1 στοιχείο δ) της οδηγίας (ΕΕ) 2016/797, η αιτιολόγηση περιλαμβάνει κατάλογο των ενδιαφερόμενων κρατών μελών και τρίτων χωρών και των σιδηροδρομικών γραμμών στις οποίες κυκλοφορούν τα οχήματα που καλύπτονται από την αίτηση·
                        
                     
                           δ)
                        
                        
                           για αιτήσεις που υποβάλλονται σύμφωνα με το άρθρο 7 παράγραφος 1 στοιχείο ε), η αιτιολόγηση προσδιορίζει το σημείο ή τα σημεία του δικτύου που είναι συναφή με το αίτημα και αιτιολογεί τον διαχωρισμό του από το σιδηροδρομικό δίκτυο της υπόλοιπης Ένωσης, και/ή την απομόνωσή του.
                        
                     
         
         
            Άρθρο 3
            Μορφή και τρόπος διαβίβασης
            
               1.   Η αίτηση μη εφαρμογής περιορίζεται σε 10 σελίδες κατ’ ανώτατο όριο. H προσθήκη συμπληρωματικών πληροφοριών είναι δυνατή μέσω παραρτημάτων της αίτησης.
            
            
               2.   Κοινοποίηση ή αίτηση μη εφαρμογής και κάθε τυχόν επακόλουθη πληροφορία για τη συμπλήρωση του φακέλου υποβάλλονται αποκλειστικά με ηλεκτρονικά μέσα, στην ειδική διεύθυνση ηλεκτρονικού ταχυδρομείου της Επιτροπής:
               MOVE-RAIL-DEROGATIONS@ec.europa.eu.
            
            
               3.   Η ημερομηνία για τους σκοπούς του άρθρου 7 παράγραφος 7 της οδηγίας (ΕΕ) 2016/797 είναι η ημερομηνία κατά την οποία υποβλήθηκε η αίτηση ή οι μεταγενέστερες πληροφορίες για τη συμπλήρωση του φακέλου μέσω ηλεκτρονικού ταχυδρομείου σύμφωνα με την παράγραφο 2.
            
            
               4.   Η απόδειξη παραλαβής που εκδίδει η Επιτροπή στο κράτος μέλος εντός 7 ημερών περιέχει ένα μοναδικό αναγνωριστικό με αναφορά στο ενδιαφερόμενο κράτος μέλος, στο έργο και στο έτος υποβολής
               Κάθε κράτος μέλος αναφέρεται στο μοναδικό αναγνωριστικό κάθε φορά που επικοινωνεί με την Επιτροπή σχετικά με τη συγκεκριμένη περίπτωση μη εφαρμογής.
            
         
         
            Άρθρο 4
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Ο παρών κανονισμός εφαρμόζεται από τις 16 Σεπτεμβρίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 19 Μαρτίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 138 της 26.5.2016, σ. 44.
         
            (2)  Εκτελεστικός κανονισμός (ΕΕ) 2018/545 της Επιτροπής, της 4ης Απριλίου 2018, σχετικά με τον καθορισμό πρακτικών ρυθμίσεων για την έγκριση σιδηροδρομικών οχημάτων και διαδικασίας έγκρισης τύπου οχημάτων σύμφωνα με την οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου (ΕΕ L 90 της 6.4.2018, σ. 66).
      
      
         
            ΠΑΡΑΡΤΗΜΑ
            Υπόδειγμα παρουσίασης έργου σε προχωρημένο στάδιο εξέλιξης για το οποίο ζητείται η μη εφαρμογή μίας ή περισσότερων ΤΠΔ ή μερών αυτών δυνάμει του άρθρου 7 παράγραφος 1 στοιχείο α) της οδηγίας (ΕΕ) 2016/797 και σύμφωνα με τις πληροφορίες που ζητούνται στο άρθρο 2 σημεία 1 και 2α) του παρόντος κανονισμού
            
                        Ονομασία του έργου
                     
                     
                        Λεπτομέρειες σχετικά με το πεδίο εφαρμογής του έργου
                     
                     
                        Όλες οι ημερομηνίες και οι ενέργειες που δικαιολογούν τον χαρακτηρισμό του σταδίου ανάπτυξης ως προχωρημένου ή την υπογραφείσα σύμβαση
                     
                     
                        Μη εφαρμοζόμενες τεχνικές προδιαγραφές και εφαρμοζόμενες εναλλακτικές διατάξεις και/ή πρότυπα
                     
                     
                        Κάθε άλλη σχετική πληροφορία, όπως περιοχή/-ες χρήσης, συμπεριλαμβανομένου του συντονισμού σύμφωνα με το άρθρο 17 παράγραφος 2 του εκτελεστικού κανονισμού (EE) 2018/545.
                     
                     
                        Πληροφορίες που δικαιολογούν τη μη βιωσιμότητα του έργου
                     
                     
                        Παρεκκλίσεις που έχουν ήδη χορηγηθεί για το εν λόγω έργο (εάν υπάρχουν)